text: এ বছরেই টিকা উৎপাদনে যাচ্ছে বেক্সিমকো – bnewsbd.com – বিনিউজবিডি.কম
  April 24, 2021 muradLeave a Comment on এ বছরেই টিকা উৎপাদনে যাচ্ছে বেক্সিমকো – bnewsbd.com
  স্টাফ রিপোর্টার: দেশে প্রাণঘাতী করোনাভাইরাসের সংক্রমণ প্রতিরোধে চলতি বছরই টিকা উৎপাদনে যাচ্ছে দেশের শীর্ষস্থানীয় ওষুধ প্রস্ততকারক প্রতিষ্ঠান বেক্সিমকো ফার্মাসিউটিক্যালস লিমিটেড। বিষয়টি গণমাধ্যমকে নিশ্চিত করেছেন প্রতিষ্ঠানটির ব্যবস্থাপনা পরিচালক (এমডি) নাজমুল হাসান পাপন।
  শনিবার (২৪ এপ্রিল) দুপুরে রাজধানীর কুর্মিটোলা জেনারেল হাসপাতালে দ্বিতীয় ডোজের টিকা নেওয়া শেষে সাংবাদিকদের এ তথ্য জানান তিনি।
  সেরাম ইনস্টিটিউটের সঙ্গে তিন কোটি ডোজ টিকার চুক্তি হলেও দেড় কোটি ডোজ টিকার টাকা আমরা দিয়ে দিয়েছি। এই টিকা মে মাসের মধ্যে দেওয়ার কথা ছিল। সেখানে আমার পেয়েছি মাত্র ৭০ লাখ। বাকি টিকা আমাদের দিয়ে দিক। তারপর হয়তো ওদের দিকে তাকিয়ে থাকবো না।
  নাজমুল হাসান পাপন বলেন, আমরা সেরাম ইনস্টিটিউটকে টিকা পেতে অগ্রিম টাকা দিয়েছি। আর কোনো দেশ অগ্রিম টাকা দেয়নি, এমনকি ভারতও দেয়নি। সুতরাং আমাদের টিকা দিতেই হবে।
  তিনি বলেন, 'সরকার সেরামকে অগ্রিম যে টাকা দিয়েছে সে অনুযায়ী ভ্যাকসিন দেবে না, তা কোনোভাবে গ্রহণযোগ্য নয়। সরকারের স্পষ্ট ভাষায় বলা উচিত অগ্রিম টাকা অনুযায়ী ভ্যাকসিন আমাদের দিতে হবে।'
  পাপন বলেন, আমার কথা হলো, আমাদের সরকার অগ্রিম টাকা দিয়ে যে টিকা নিশ্চিত করেছে, সেটা সে দেশের সরকার কোনোভাবেই আটকাতে পারে না। কেনোভাবেই সেটা পারে না। অন্য দেশের সঙ্গে কী হলো এটা আমাদের দেখার বিষয় না। প্রথমত এটা আমাদের টাকা, টাকা নিয়ে টিকা দেবে না, এটা কোনোভাবেই গ্রহণযোগ্য না। দ্বিতীয়ত, আমাদের এরইমধ্যে দ্বিতীয় ডোজের সংকট চলে এসেছে। আমি সরকারের কাছে আবেদন করছি, যেহেতু সেরাম আমাদের কাছে লিখিত জানিয়েছে, সরকার আটকে রেখেছে। কাজেই আমি মনে করি, এরপরে আমাদের সরকারের চুপ করে থাকা উচিত নয়। আমাদের বলা উচিত আমরা অগ্রিম টাকা দিয়েছি, আমাদের নির্ধারিত সময়ের মধ্যেই টিকা দিতে হবে। আনঅফিসিয়ালি বা ফোনে একটু কথা বললে হবে না। এটা নিয়ে সরকারের শক্ত অবস্থান নিতে হবে।'